Naši izvori s Velesajma napominju da to poduzeće ima službe zadužene za poslove koje je odradio Butković, odnosno da koncepta poput Butkovićevog na velesajmu imaju »na tone«. Također, oni upozoravaju da je posljednji sajam vina Vinovita zaradio oko 70 tisuća kuna, što je iznos koji je Velesajam isplatio Davoru Butkoviću. Sajam Vinovita za koji je Butković radio (ili »radio«), podvucimo još jednom, ove godine nije održan.



Trbojevića smo zatim upozorili na znakovit gaf: Davor Butković nije na čelu Eno galerije, tvrtke preko koje je novac isplaćen.

– Istina, on nije na čelu te tvrtke. Bio je to lapsus. Vaš spomenuti kolega je, pored ostalog, ekspert za vinska tržišta i vina. Utoliko je on bio naš suradnik, odgovorio je Trbojević.

– Davor Butković je surađivao u sklopu magazina Akademija i radio tu veliku reportažu, najavu vezanu uz Vinovitu. On je autor članka, te priče, reportaže i zapravo smo zajedno kao magazin Akademija radili na lobiranju unutar vinske scene. Lobirali smo za njihovo sudjelovanje na Vinoviti, rekao nam je vlasnik Eno Galerij Darko Duilo.

Napravio media plan

Sam Davor Butković odmah je pak potvrdio da je novac isplaćen njemu. Napisao sam im, kaže Butković, »novi koncept Vinovite, što postoji dokumentirano na papiru«.



– Angažirao sam sve udruge vinara u Hrvatskoj da daju potporu tom projektu, a angažirao sam i neke od vodećih hrvatskih vinara da daju potporu Vinoviti. Napravio sam i media plan za reklamiranje i mislim da sam pomogao pri konstituiranju organizacijskog odbora, rekao je Butković. On tvrdi da mu novac nije unaprijed isplaćen, nego pola godine nakon obavljenog posla.